**Vecný návrh**

**VYHLÁŠKA**

**Úradu pre reguláciu sieťových odvetví**

z ........ 2022,

**ktorou sa ustanovujú podmienky pripojenia elektroenergetických zariadení a odberných elektrických zariadení, stanovenie oblasti tokov jalovej energie a podmienky výberového konania na poskytovanie služieb zariadenia na uskladňovanie elektriny**

Úrad pre reguláciu sieťových odvetví podľa § 95 ods. 2 písm. j), l) a n) zákona č. 251/2012 Z. z. o energetike a o zmene a doplnení niektorých zákonov v znení zákona č. ……./2022 Z. z. (ďalej len „zákon“) ustanovuje:

# **Predmet úpravy**

V súčasnosti predmetná úprava uvedená v § 95 ods. 2 písm. j), l) a n) nie je zahrnutá v žiadnom všeobecne záväznom právnom predpise.

Návrh novelizovaného zákona č. 251/2012 Z. z. obsahuje splnomocňovacie ustanovenia, ktoré by s ohľadom na predpokladaný obsah boli súčasťou vyhlášky. Ide o:

1. § 95 ods. 2 písm. j) návrhu novelizovaného zákona č. 251/2012 Z. z., podľa ktorého má ÚRSO vydať všeobecne záväzný právny predpis, ktorým ustanoví podmienky výberového konania na poskytovanie služieb zariadenia na uskladňovanie elektriny podľa § 32b,
2. § 95 ods. 2 písm. l) návrhu novelizovaného zákona č. 251/2012 Z. z., podľa ktorého má ÚRSO vydať všeobecne záväzný právny predpis, ktorým ustanoví, v oblasti tokov jalového elektrického výkonu a jeho kompenzácie, podľa § 28 a 31

1. hraničné hodnoty tokov jalového elektrického výkonu z časti vymedzeného územia do prenosovej sústavy a opačným smerom na základe spoločnej analýzy nákladov a prínosov podľa osobitného predpisu,

2. objem kompenzačných prostriedkov alebo nefrekvenčných podporných služieb pre jednotlivých prevádzkovateľov sústav a referenčných hodnôt pretoku jalového elektrického výkonu vzťahujúcich sa na časť vymedzeného územia, na základe spoločnej technickej analýzy prevádzkovateľa prenosovej sústavy a všetkých prevádzkovateľov regionálnych distribučných sústav,

3. požiadavky na súčinnosť prevádzkovateľov sústav na celé regulačné obdobie, spôsob a lehoty odovzdávania informácií o tokoch jalovej zložky elektriny a ich vyhodnocovania,

1. § 95 ods. 2 písm. n) návrhu novelizovaného zákona č. 251/2012 Z.z. o energetike a o zmene a doplnení niektorých zákonov, podľa ktorého má Úrad pre reguláciu sieťových odvetví vydať všeobecne záväzný právny predpis, ktorým ustanoví podmienky pripojenia a postup prevádzkovateľa sústav pri pripojení elektroenergetických zariadení a odberných elektrických zariadení do sústavy.

# **Podmienky výberového konania na poskytovanie služieb zariadenia na uskladňovanie elektriny**

Vyhláška v tejto časti upraví:

1. podmienky výberového konania,
2. podmienky účasti vo výberovom konaní,
3. obsahové náležitosti oznámenia o výberovom konaní,
4. spôsob zverejnenia a lehoty,
5. forma a náležitosti predkladanej ponuky,
6. kritéria hodnotenia výberového konania,
7. možnosti zrušenia výberového konania,
8. zverejnenie výsledkov výberového konania,
9. postup pri uzatváraní zmluvy na poskytovanie služieb zariadenia na uskladňovanie elektriny.

Nejde o výberové konanie podľa zákona č. 343/2015 Z. z. o verejnom obstarávaní a o zmene a doplnení niektorých zákonov.

# **Stanovenie oblasti tokov jalového elektrického výkonu a jeho kompenzácie**

Vyhláška v tejto časti upraví:

1. určenie hraničných hodnôt tokov jalového elektrického výkonu z časti vymedzeného územia do prenosovej sústavy a opačným smerom na základe spoločnej analýzy nákladov a prínosov podľa osobitného predpisu (čl. 4 nariadenia Komisie (EÚ) 2016/1388 zo 17. augusta 2016, ktorým sa stanovuje sieťový predpis pre pripojenie odberateľov do elektrizačnej sústavy (Ú. v. EÚ L 223, 18.8.2016)),
2. určenie objemu kompenzačných prostriedkov alebo nefrekvenčných podporných služieb pre jednotlivých prevádzkovateľov sústav a referenčných hodnôt pretoku jalového elektrického výkonu vzťahujúcich sa na časť vymedzeného územia, na základe spoločnej technickej analýzy prevádzkovateľa prenosovej sústavy a všetkých prevádzkovateľov regionálnych distribučných sústav,
3. požiadavky na súčinnosť prevádzkovateľov sústav na celé regulačné obdobie v oblasti tokov jalového elektrického výkonu a jeho kompenzácie,
4. určenie spôsobu a lehoty odovzdávania informácií o tokoch jalovej zložky elektriny a ich vyhodnocovania.

# **Podmienky pripojenia a postup prevádzkovateľa sústavy pri pripojení elektroenergetických zariadení a odberných elektrických zariadení do sústavy**

Pokiaľ ide o podmienky pripojenia podľa § 95 ods. 2 písm. n), problematika nie je komplexne zahrnutá v žiadnej vyhláške. Iba cenová regulácia pripojenia do sústavy, postup a spôsob rozdelenia nákladov za pripojenie a niektoré podmienky vykonávania regulovaných činností sú uvedené vo vyhláške č. 18/2017 Z. z., ktorou sa ustanovuje cenová regulácia v elektroenergetike a niektoré podmienky vykonávania regulovaných činností v elektroenergetike. Nejde však o komplexnú úpravu podmienok pripojenia elektroenergetických zariadení, ale iba o úpravu výšky pripojovacích poplatkov.

Vyhláška v tejto časti upraví:

1. podmienky pripojenia zariadení žiadateľa
2. technické,
3. zmluvné.

Vo vyhláške budú ustanovené podmienky pripojenia pre odlišné zariadenia (odberné elektrické zariadenia, výrobné zariadenia, prípadne výkonové rozdelenie výrobných zariadení, zariadení miestnych distribučných sústav),

1. žiadosť o pripojenie a jej posudzovanie zo strany prevádzkovateľa sústavy, náležitosti žiadosti o pripojenie pre jednotlivé zariadenia,
2. vymedzenie situácií, kedy nie je nutné novú žiadosť o pripojenie podávať a záujemca bude s prevádzkovateľom sústavy zjednávať priamo zmluvu o pripojení alebo zmenu obsahu zmluvy o pripojení,
3. postup, kedy nie je možné zariadenia podľa žiadosti pripojiť,
4. postup pri uzatváraní zmluvy (napr. minimálnu lehotu záväznosti návrhu zmluvy, ktorú bude musieť prevádzkovateľ sústavy v návrhu zmluvy stanoviť),
5. zaistenie a rezervácia požadovanej kapacity, podmienky zániku rezervovanej kapacity,
6. podmienky pripojenia zariadení nad rámec štandardného pripojenia, krátkodobé pripojenie,
7. podmienky zjednodušeného pripojenia malého zdroja (mikrozdroja) k distribučnej sústave.